ANUL I 2026
Contabilitate financiară – CONTABILITATE INTEGRATĂ 

I. CONDIȚII GENERALE DE PROMOVABILITATE A CAIETULUI DE PRACTICĂ
 Cerințele vor fi rezolvate obligatoriu folosind un SOFT DE CONTABILITATE, la alegere, care va fi prezentat la evaluare. Inexistența programului de contabilitate sau imposibilitatea prezentării acestuia în momentul examinării, indiferent de motivul invocat, conduce la NEPROMOVABILITATEA probei practice.

 Cerințele privind rezolvarea și susținerea proiectului presupun inclusiv existența unui document WORD/PDF (se poate folosi acesta) în care veți face o prezentare coerentă a modului în care ați răspuns cerințelor, făcând trimiteri la articolul/articolele din OMFP 1802/2014, Codul fiscal sau alte reglementări, conform obiectului de activitate al firmei. 
De exemplu documentul WORD/PDF va cuprinde: justificarea încadrării unor bunuri achiziționate ca imobilizări sau stocuri; alegerea perioadei și metodei de amortizare; modul de contabilizare a facturilor primite și justificarea tratamentului contabil utilizat; cum se emite factura în cazul prestărilor de servicii: cu TVA sau fără și de ce; manualul de politici contabile, proceduri de inventariere, etc. Inexistența sau imposibilitatea prezentării fișierului WORD/PDF în momentul examinării, indiferent de motivul invocat, conduce la NEPROMOVABILITATEA probei.

 Cerințele caietului de practică vor fi rezolvate INTEGRAL, lipsa unor eventuale elemente conducând la NEPROMOVABILITATEA probei practice! 

 Simpla prezentare a caietului de practică întocmit corect NU garantează promovabilitatea. Trebuie să demonstrați în timpul examinării că nu întâmpinați dificultăți în identificarea și explicarea modului de contabilizare a tranzacțiilor, a documentelor justificative și a registrelor contabile.  Întocmirea declarațiilor fiscale și completarea contractelor NU este necesară.

 Cerințele caietului de practică NU se vor rezolva în cadrul întâlnirilor de stagiu. Pentru aprecierea notei finale aferentă caietului de practică examinatorii vor avea în vedere:
 documentarea legislativă contabilă;
 raționamentul profesional  utilizat pentru soluționarea aspectelor cerute;
 justificarea alegerii făcute în situațiile în care există tratamente contabile alternative, informații parțial corelate pe care trebuie să le observați, rezolvați și justificați sau informații lipsă pe care, de asemenea, trebuie să le observați, rezolvați și justificați. 

II. CONSIDERAȚII GENERALE LEGATE DE OBIECTUL DE ACTIVITATE 
 Obiecte de activitate principale și secundare: 
4941 - Transporturi rutiere de mărfuri
4520 -  Întreținerea și repararea autovehiculelor
4519 - Comerț cu alte autovehicule
4532 - Comerț cu amănuntul de piese și accesorii pentru autovehicule
 Forma de organizare: societate pe acțiuni (SA)
 Număr acționari: la alegere. Pentru fiecare acționar veți preciza: procentul de deținere al acțiunilor în capitalul social și modul de realizare al aportului: în numerar și în natură. Unul dintre acționari aduce ca aport la capital o construcție (o casă care va fi folosită ca sediu social). 
 Sediul social: un oraș, la alegere.
 Luna înființării: ianuarie 2026.
III. CONSIDERAȚII GENERALE LEGATE DE ASPECTELE CONTABILE 
 În tranzacțiile în care nu sunt precizate valorile, cantitățile, costul unitar de achiziție, prețul sau tariful unitar de vânzare sau alte informații valorice, acestea rămân la latitudinea dvs;

 În cazul în care nu se precizează în mod expres, veți justifica încadrarea activelor cumpărate în categoria imobilizărilor sau stocurilor, iar în ipoteza încadrării în categoria imobilizărilor corporale veți alege, conform reglementărilor legale, metoda și perioada de amortizare; veți avea în vedere și ipoteza în care amortizarea contabilă este diferită de cea fiscală.

 Pentru evaluarea stocurilor la ieșire se utilizează metoda LIFO;

 Pentru fiecare lună veți avea în vedere contabilizarea și plata facturilor de utilități, contabilizarea cheltuielilor cu salariile angajaților și a contribuțiilor sociale obligatorii, reținerea impozitului și plata salariilor nete, precum și achiziția carburantului  pentru fiecare transport efectuat (veți stabili și de unde se realizează achiziția, în situația în care nu se precizează în mod expres).

 Unde nu se specifică încasarea clientului/plata furnizorului, rămâne la latitudinea dumneavoastră să stabiliți luna încasării/plății, sau dacă încasarea/plata nu va avea loc până la închiderea exercițiului financiar. Corelați acest aspect cu cerințele legate de închiderea exercițiului financiar.

 Numărul de salariați total este la latitudinea dumneavoastră. Legat de drepturile bănești cuvenite șoferilor veți avea în vedere cele două situații posibile: detașarea salariaților în cadrul prestării de servicii transnaționale (Legea 16/2017 modificată prin OG 12/2022); și prestațiile suplimentare primite de lucrătorii mobili (HG 38/2008).

 La jumătatea lunii ianuarie societatea optează pentru a se înregistra în scop de TVA. Firma devine înregistrată în scop de TVA începând cu data de 01 februarie 2026. 

 Societatea este, încă de la constituire, plătitoare de impozit pe profit.

 Pentru fiecare tip de operațiune efectuată se vor atașa în fișierul WORD, în funcție de situație, documente specifice cum ar fi: facturi, chitanțe, ordine de plată, dispoziții de plată/încasare, decont de cheltuieli, ordin de deplasare, NIR, bonuri de consum etc. Se vor selecta documentele ce vor fi atașate astfel încât acestea să nu se repete, ci să îndeplinească doar rolul de exemplificare; 

 Veți întocmi documentele specifice domeniului de activitate: comanda de transport, scrisoarea de trăsură (CMR), avizul de expediție, foile de parcurs/ de drum, foile de consum carburant, etc.

 Veți întocmi, în mod obligatoriu, jurnalul de cumpărări si jurnalul de vânzări (necesare pentru operațiunea de regularizare a TVA), registrul jurnal care va consemna modul de înregistrare in contabilitate (nu este necesară scrierea separată a notelor contabile), balanța de verificare, etc, respectând termenele prevăzute de lege. 

 Se va prezenta, în mod obligatoriu, un extras din Manualul de politici și proceduri contabile pentru secțiunile Active imobilizate și Stocuri, adaptat specificului activității, NU la modul generic prin preluarea de tip „copy-paste” a paragrafelor din OMFP 1802/2014.  Examinatorii vor verifica în mod expres coerența acestui aspect. 

 Veți prezenta, în mod obligatoriu, modul de întocmire a Declarația 406 – SAF-T (nu este cerută declarația în sine).
IV. OPERAȚIUNILE REALIZATE DE SOCIETATE

OPERAȚIUNI DERULATE ÎN TRIMESTRUL I:

LUNA IANUARIE:

 Se contabilizează operațiunile specifice începerii activității, cu menționarea documentelor justificative:
· Factură și chitanță pentru serviciile de înființare a societății realizate de un avocat;
· Subscrierea capitalului și vărsarea acestuia (în numerar și în natură);
· Transferul capitalului social al societății din contul provizoriu în contul curent;
· Plata autorizațiilor necesare: licența de transport de la Autoritatea Rutieră Română, copiile conforme ale licenței pentru fiecare vehicul, autorizații speciale ADR pentru transport mărfuri periculoase, autorizații speciale pentru transport agabaritic, etc.
· Înregistrarea unor achiziții specifice, cum ar fi: ștampila, Registrul unic de control, alte registre, papetărie etc.

ATENȚIE: Veți avea în vedere îndeplinirea condițiilor necesare legate de capacitatea financiară pentru obținerea licenței de transport de la Autoritatea Rutieră Română, respectiv firma trebuie să dovedească resurse minime (9.000 € pentru primul vehicul + 5.000 € pentru fiecare vehicul suplimentar), astfel că veți propune dumneavoastră sursa de finanțare: aport la capital, credite, etc.

 Cheltuielile ocazionate de înființarea societății sunt suportate de către viitorii acționari în calitate de persoane fizice și, conform politicii contabile utilizate de societate, acestea vor fi recunoscute direct în contul de profit și pierdere.


  Achiziționează din Germania un cap tractor DAF, considerat din punct de vedere TVA ca fiind un mijloc de transport nou. Furnizorul este o persoană juridică înregistrată în scop de TVA. Prețul de cumpărare este de 100.000 euro; veți stabili cursul de schimb valutar la data emiterii facturii de către furnizor; veți plăti furnizorul peste șase zile, cursul de schimb valutar la data plății fiind mai mare decât cel de la data emiterii facturii. 

 Primește de la un furnizor intern înregistrat în scop de TVA o factură de avans pentru achiziția unei remorci cisterne. Peste 10 zile primește factura privind achiziția remorcii. Veți stabili valoarea avansului și a facturii finale. Factura finală este achitată în termen de două zile de la primirea ei.

 Achiziționează din Ungaria un cap tractor DAF, considerat din punct de vedere TVA ca fiind un mijloc de transport care nu este nou. Furnizorul este o persoană juridică înregistrată în scop de TVA care a aplicat în țara sa regimul marjei pentru bunuri second-hand. 

 Achiziționează din Italia un cap tractor DAF, considerat din punct de vedere TVA ca fiind un mijloc de transport care nu este nou. Furnizorul este o persoană juridică înregistrată în scop de TVA care nu a aplicat în țara sa regimul marjei pentru bunuri second-hand. Prețul de cumpărare este de 30.000 euro; veți stabili cursul de schimb valutar la data emiterii facturii de către furnizor; furnizorul nu va fi plătit până la sfârșitul exercițiului financiar. 

 Importă de la o companie americană patru remorci. Toate taxele necesare vor fi plătite. Veți specifica taxele necesare importului și cursul de schimb valutar la data achiziției.

 Achiziționează un teren, încadrat de autoritățile locale ca fiind construibil (T1), de la o persoană juridică română înregistrată în scop de TVA, intenția inițială fiind de a construi pe acesta un garaj, apelând la serviciile unui dezvoltator. 

LUNA FEBRUARIE:

 Pe data de 01.02.2026 administratorul firmei noastre ia decizia achiziționării unor acțiuni pe termen lung ale societății SafeRoad S.A., societate plătitoare de impozit pe profit și înregistrată în scop de TVA. Societatea SafeRoad S.A. are un capital social format din:
 1.000 de acțiuni preferențiale care conferă drept de vot dublu;
 800 de acțiuni ordinare (o acțiune conferă un singur drept de vot)
 Valoarea nominală a unei acțiuni = 1.000 lei/acțiune
Societatea noastră a achiziționat cele 1.000 de acțiuni preferențiale. Veți stabili costul unitar de achiziție al titlurilor.

 Firma noastră încheie un contract cu PARC CONSTRUCT, firmă de construcții de drumuri, în vederea construirii a trei parcări pentru flota de mașini. Lucrările vor începe la data de 01.02.2026 și vor dura 3 luni. Conform contractului încheiat, PARC CONSTRUCT asigură și serviciile de mentenanță (repararea gropilor, refacere marcaje rutiere, curățare rigole, dezăpezire, etc). Serviciile de mentenanță vor fi achitate în avans pentru tot anul, la recepția parcărilor. Firma de construcții este persoană juridică română înregistrată în scop de TVA.

 Achiziționează de la un furnizor intern, înregistrat în scop de TVA, o remorcă modulară agabaritică. Pentru această imobilizare corporală firma noastră a estimat costuri cu demontarea și mutarea activelor, la sfârșitul perioadei de utilizare, la un nou punct de lucru pe care intenționează să îl înființeze. Politica firmei este să capitalizeze aceste costuri.

 Achiziționează din Franța un cap tractor DAF, considerat din punct de vedere TVA ca fiind un mijloc de transport nou. Furnizorul este o persoană juridică înregistrată în scop de TVA.  Prețul de cumpărare a fost 90.000 euro; veți stabili cursul de schimb valutar la data emiterii facturii de către furnizor; veți plăti furnizorul peste cinci zile, cursul de schimb valutar la data plății fiind mai mic decât cel de la data emiterii facturii. 

 Achiziționează din Spania la pretul de 110.000 euro un cap tractor DAF, considerat din punct de vedere TVA ca fiind un mijloc de transport care nu este nou. Furnizorul este o persoană juridică înregistrată în scop de TVA care nu a aplicat în țara sa regimul marjei pentru bunuri second-hand.

 Primește de la un furnizor intern, înregistrat în scop de TVA, o factură de avans pentru achiziția unui autoturism Mazda CX-5. Peste opt zile se primește factura privind achiziția autoturismului. Veți stabili valoarea avansului și valoarea facturii finale. Factura finală este achitată în trei zile de la primirea acesteia, motiv pentru care firma noastră va primi de la furnizor și o reducere financiară.


 Importă de la o companie americană trei remorci. Toate taxele necesare vor fi plătite. Veți specifica taxele necesare importului și cursul de schimb valutar la data achiziției.

 Achiziționează, de la o persoană juridică română înregistrată în scop de TVA, un mic spațiu comercial situat lângă sediul social. Administratorul intenționează să-l mobileze și să îl utilizeze ca magazin propriu de desfacere de piese auto. Conform Codului fiscal, construcția este una veche și vânzătorul a optat pentru taxarea operațiunii din punct de vedere al TVA.

 Achiziționează etajere pentru magazinul de desfacere al pieselor auto de la un furnizor român înregistrat în scop de TVA. Din cauza unei defecțiuni a calculatorului, furnizorul livrează etajerele fără factură, doar în baza avizului de însoțire a mărfii pe care a făcut mențiunea Urmează factura. Veți stabili valoarea în lei fără TVA a avizului. Firma noastră recepționează etajerele pe baza avizului și le dă în folosință la data achiziției. Peste 7 zile furnizorul emite factura care cuprinde o valoare în lei fără TVA mai mare decât valoarea din aviz, firma noastră acceptând această diferență de preț.

 Achiziționează de la furnizor român, înregistrat în scop de TVA, o casă de marcat pentru service-ul de reparații auto primind pentru această achiziție de la furnizorul său o reducere comercială de 100%. Se recepționează casa de marcat și se dă în folosință la data achiziției.

 Câteva mijloace de transport nu au montate din fabricație tahografe digitale, astfel că firma noastră este nevoită să achiziționeze de la un service autorizat de Registrul Auto Român asemenea tahografe; veți avea în vedere faptul că service-ul va monta și certifica tahografele. 

 Achiziționează de la Autoritatea Rutieră Română cardurile de șofer digitale.

 Achiziționează de la o persoană juridică română înregistrată în scop de TVA dispozitivele de descărcare a datelor din tahograf (TachoReader). În luna aprilie primește de la furnizor o reducere comercială de 2% din costul de achiziție.

 Pentru toate mijloacele de transport aflate în dotare firma noastră achiziționează Rovinieta și plătește serviciile pentru efectuarea ITP-ului (Inspecția Tehnică Periodică).

 Pentru toate mijloacele de transport aflate în dotare firma noastră plătește asigurările necesare pentru un an (RCA, CASCO, asigurări CMR).

SPECIFICARE: Începând cu luna martie firma noastră obține primele venituri din prestarea serviciilor sale, respectiv:

 Transportul mărfurilor. Veți avea în vedere următoarele aspecte:
existența unei flote de mașini de cel puțin 10-12 mijloace de transport (capete tractor cu remorci, camioane, etc). Rămâne la latitudinea dumneavoastră să stabiliți modul de dobândire pentru mijloacele de transport necesare a căror modalitate de intrare nu a fost prezentată în mod explicit în lunile anterioare. Veți avea în vedere diferite alternative (achiziție, credit, leasing, etc), tipul furnizorului (intern, extern, etc);
 în afară de transporturile și rutele specificate în enunțul proiectului, veți contabiliza  lunar și alte prestări de servicii de transport (inclusiv diverse rute) propuse de dumneavoastră, astfel încât firma noastră să obțină profit în fiecare lună.

 Prestarea serviciilor de reparații auto. Veți avea în vedere următoarele aspecte:
 achiziția pieselor de schimb auto (ex.: filtre ulei, chiulasă, plăcuțe frână, senzori ABS, suspensie pneumatică, bucșe, pivoți, ambreiaj, cutie viteze, stopuri, proiectoare, bare de protecție, oglinzi, faruri, stopuri, etc) pentru a exista in stoc la data efectuării reparațiilor;
 întocmirea devizelor privind reparațiile;
 în afară de reparațiile facturate în enunțul proiectului, lunar veți propune și contabiliza și alte asemenea prestări de servicii, astfel încât firma noastră să obțină profit în fiecare lună.

LUNA MARTIE:

 Firma intenționează să construiască în regie proprie un garaj destinat parcării autoturismelor personale ale angajaților. În vederea construcției, s-a contractat de la BRD la 01 martie un credit bancar pe termen lung; veți stabili valoarea creditului, durata și rata anuală a dobânzii. Conform contractului de creditare, creditul va fi rambursat la scadența finală,  iar dobânda va fi achitată lunar. 

 Efectuează un transport de marfă pe ruta București-Arad, beneficiarul fiind o persoană impozabilă din România. Pentru acest transport veți avea în vedere faptul că șoferul alimentează la Pitești. Veți contabiliza achiziția carburantului (motorina).

 Efectuează un transport de marfă pe ruta Budapesta-Edirne, beneficiarul fiind o persoană impozabilă din România. Serviciul de transport nu este direct legat de exportul de bunuri.

 Efectuează un transport de marfă pe ruta Edirne-Paris, beneficiarul fiind o persoană impozabilă din Franța cu un cod valid de TVA din Franța. Firma noastră face dovada că serviciul de transport este inclus în baza de impozitare a importului de bunuri.

 Efectuează un transport de marfă pe ruta Ankara-Berlin, beneficiarul fiind din Turcia; beneficiarul face dovada că este o persoană impozabilă cu un cod de TVA. Pentru acest transport veți avea în vedere faptul că șoferul alimentează la Ankara. Veți contabiliza achiziția carburantului (motorina).

 Facturează un serviciu de reparații auto unui client persoană impozabilă din România, înregistrat în scop de TVA. 

 Încheie cu BCR LEASING un contract de leasing financiar pentru achiziția unui autoturism marca HONDA JAZZ CROSSTAR. Pentru contractul de leasing veți avea în vedere informațiile din anexă:
Autoturismul va fi folosit parțial în scop economic. Exemplificativ, veți înregistra pentru autoturism un bon de benzină, benzinăria fiind persoană juridică română înregistrată în scop de TVA. 

 Pe 20 martie se vând  oglinzi retrovizoare societății comerciale SafeRoad S.A. Veți stabili cantitatea vândută și prețul de vânzare. În cursul acestei luni se va încasa 70% din creanță, restul rămânând neîncasată până la închiderea exercițiului financiar.

OPERAȚIUNI DERULATE ÎN TRIMESTRUL II:

LUNA APRILIE:

 La 01 aprilie firma noastră începe construcția garajului în regie proprie, data estimativă de finalizare a garajului fiind peste 2 ani. Pentru fiecare lună în parte veți stabili și contabiliza cheltuielile efectuate în legătură cu construcția și veți contabiliza imobilizarea în curs de execuție. Politica firmei noastre este de a capitaliza costurile îndatorării.

 În luna aprilie firma noastră începe demersurile pentru înființarea unui magazin online pentru vânzarea pieselor de schimb. Veți prezenta, conform legislației în vigoare, condițiile care trebuie îndeplinite pentru ca magazinul să funcționeze în legalitate.
De asemenea, veți avea în vedere următoarele tranzacții:
Achiziționează un domeniu web de la un furnizor intern înregistrat în scop de TVA. Lunar veți contabiliza și factura de găzduire a site-ului.
Achiziționează softuri cu abonament de pe un site, de la un furnizor american.

 Efectuează un transport de marfă pe ruta București-Berlin, beneficiarul fiind o persoană impozabilă din România. Pentru acest transport veți avea în vedere faptul că șoferul alimentează în Ungaria. Veți contabiliza achiziția carburantului (motorina) în ipoteza în care firma noastră dorește recuperarea sumei TVA achitată în Ungaria prin depunerea formularului 318 Cerere de rambursare a TVA pentru persoanele impozabile stabilite în România; nu veți întocmi formularul, veți avea în vedere doar contabilizarea recuperării sumei; în plus veți avea în vedere faptul că TVA se recuperează prin intermediul unei firme specializate, persoană juridică înregistrată în scop de TVA în Ungaria, care facturează firmei noastre un comision; veți stabili valoarea comisionului și veți contabiliza factura de comision. 

 Efectuează un transport de marfă pe ruta Belgrad-Oslo pentru o persoană impozabilă din România.

 Efectuează un transport de marfă pe ruta Chișinău-București, beneficiarul fiind o persoană impozabilă din Franța cu cod valid de TVA din Franța. Serviciul de transport nu este inclus în baza de impozitare a importului de bunuri.

 Efectuează un transport de marfă pe ruta Istanbul-Oslo, beneficiarul fiind din Turcia; beneficiarul face dovada că este o persoană impozabilă cu un cod de TVA.

 Firma noastră, în calitate de lider, contactează un fond extern nerambursabil în următoarele condiții: 80% nerambursabil și 20% finanțare proprie.

Bugetul depus și aprobat pentru cheltuielile eligibile pentru doi ani se prezintă astfel:

	INFORMAȚII
	FIRMA NOASTRĂ - LIDER
	PARTENER – 
ALFONSO SRL

	ANUL 2026
	Mijloace transport: 400.500 lei (5 ani perioadă amortizare)
Cheltuieli curente (motorină și salarii șoferi): 900.000 lei
	Mijloace transport: 300.000 lei (5 ani perioadă amortizare)
Cheltuieli curente (motorină și salarii șoferi): 300.750 lei

	TOTAL AN 2026
	1.300.500 lei
	600.750 lei

	ANUL 2027
	Mijloace transport: 600.000 lei
Cheltuieli curente: 1.500.000 lei
	Mijloace transport: 200.250 lei
Cheltuieli curente: 700.500 lei

	TOTAL AN 2027
	2.100.000 lei
	900.750 lei

	TOTAL2026 + 2027
	3.400.500 lei
	1.501.500 lei

	TOTAL BUGET LIDER + PARTENET
	4.902.000 lei


	
Conform contractului de finanțare, pentru anul 2026 prefinanţarea încasată de lider reprezintă  30% din total buget aprobat pe cei doi ani. Veți contabiliza:
 Semnarea contractului de finanțare;
 Încasarea prefinanțării și plata prefinanțării care se cuvine partenerului;
 Achiziția mijloacelor de transport, cheltuielile curente și reluarea la venituri a subvențiilor;
 Încasarea sumelor de la finanțator ținând cont de prefinanțarea deja încasată și plata sumelor cuvenite partenerului.

 Pe 25 aprilie se achiziționează, de la societatea SafeRoad S.A., ambreiaje. Veți stabili cantitatea achiziționată și costul de achiziție. Tot în această lună se va plăti 40% din datorie, restul rămânând neplătită până la închiderea exercițiului financiar.

 Pe 28 aprilie se vând toate ambreiajele achiziționate de la SafeRoad S.A unei alte societăți comerciale, persoană juridică română înregistrată în scop de TVA, la un preț de vânzare cu 9% mai mare decât costul de achiziție.

 30 aprilie: Se recepționează parcările și se plătesc serviciile de mentenanță.

LUNA MAI:

 Pe 04 mai se primește de la societatea SafeRoad S.A o factură privind reparația unui cap tractor. Veți stabili valoarea facturii. Tot în cursul acestei luni s-a plătit 10% din valoarea serviciilor facturate, restul rămânând neplătite până la sfârșitul exercițiului financiar.

 Efectuează un transport de marfă pe ruta Roma-Sofia, beneficiarul fiind o persoană impozabilă din România. Pentru acest transport veți avea în vedere o taxă de drum plătită pe o autostrada în Italia; veți contabiliza taxa de drum.

 Efectuează un transport de marfă pe ruta București-Brăila, beneficiarul fiind o persoană impozabilă din Franța cu un cod valid de TVA din Franța. Pentru acest serviciu veți avea în vedere faptul că, din cauza unei defecțiuni a mijlocului de transport, firma noastră a achiziționat la Brăila un serviciu de reparații de la o persoană juridică română înregistrată în scop de TVA; veți contabiliza achiziția serviciului de reparații în condițiile în care reparația este plătită de firma noastră.

 Efectuează un transport de marfă pe ruta Edirne-Nice, beneficiarul fiind o persoană impozabilă din Franța cu un cod valid de TVA din Franța. Serviciul de transport nu este inclus în baza de impozitare a importului de bunuri.

 Efectuează un transport de marfă pe ruta București-Ankara, beneficiarul fiind o persoană neimpozabilă. Transportul este aferent unui export de bunuri.

 Facturează un serviciu de reparații auto unui client, persoană impozabilă din Spania, care are un sediu fix deschis pe teritoriul României.
    
 Începând cu luna mai firma noastră începe să vândă piese de schimb auto și în magazinul online. Vânzarea se face astfel:
· Transportul prin curier sau poștă: transportul este efectuat prin curier sau poștă, acesta fiind suportat de client sau de furnizor, în funcție de valoarea comenzii. Veți contabiliza vânzarea de mărfuri pe baza facturii emise, care cuprinde și valoarea transportului, acesta fiind în sarcina cumpărătorului.
· Transportul prin curier cu plata ramburs. Veți contabiliza: înregistrarea facturii de decontare către societatea de transport (curier); primirea de la curier a facturii de transport pentru serviciile prestate; încasarea facturii de decontare de la curier; plata furnizorului de servicii de transport; încasarea clientului în ipoteza în care plata se face cu cardul.

 Un muncitor angajat, care lucrează la service-ul de reparații auto, intră în concediu medical pentru două săptămâni. Veți prezenta tranzacțiile aferente concediilor medicale.

LUNA IUNIE:

 Administratorul ia decizia vânzării terenului construibil (T1) unei persoane juridice neînregistrate în scop de TVA.

 Efectuează un transport de marfă pe ruta Ankara-București, beneficiarul fiind o persoană impozabilă din România. Firma noastră face dovada că serviciul de transport este inclus în baza de impozitare a importului de bunuri.

 Efectuează un transport de marfă pe ruta București-Paris, beneficiarul fiind o persoană impozabilă din Franța cu cod valid de TVA din Franța. Pentru acest serviciu veți avea în vedere faptul că, din cauza unei defecțiuni a mijlocului de transport, firma noastră a achiziționat la Paris un serviciu de reparații; furnizorul de reparații este înregistrat în scop de TVA în Franța; veți contabiliza achiziția serviciului de reparații în condițiile în care reparația este plătită de firma noastră.

 Efectuează un transport de marfă pe ruta Oslo-Istanbul, beneficiarul fiind o persoană impozabilă din Franța cu cod valid de TVA din Franța. Pentru acest serviciu veți avea în vedere faptul că, din cauza unei defecțiuni a mijlocului de transport, firma noastră a achiziționat la Istanbul un serviciu de reparații; furnizorul de reparații este înregistrat în scop de TVA în Turcia; veți contabiliza achiziția serviciului de reparații în condițiile în care reparația este plătită de firma noastră.


 Achiziționează din Spania, de la un furnizor persoană impozabilă înregistrată în scop de TVA, un cap tractor DAF în vederea vânzării către clienții din România. Veți stabili costul de achiziție și cursul de schimb valutar la data emiterii facturii. Capul de tractor DAF nu îndeplinește condițiile de mijloc de transport nou. Vânzătorul nu a aplicat în țara sa regimul special pentru bunurile second-hand.

 Peste o săptămână, societatea noastră vinde capul de tractor unui client, persoană impozabilă din România înregistrată în scop de TVA, la un preț de vânzare cu 15% mai mare decât costul de achiziție.

 Facturează un serviciu de reparații auto unui client persoană impozabilă din Italia cu cod valid de TVA, care nu deține un sediu fix înregistrat fiscal în România;

 Pentru a face rost de lichidități, societatea își majorează capitalul social prin emisiune de noi acțiuni la un preț de emisiune mai mare decât valoarea nominală. Noul acționar, Istrate Saveta, va elibera aportul în numerar. Veți prezenta noua proporția deținută de fiecare acționar din capitalul social.

[bookmark: _Hlk188102589] Pe 30 iunie primește de la societatea SafeRoad S.A,. pe o perioadă de 15 ani, un împrumut (veți stabili valoarea împrumutului și rata dobânzii); conform contractului de creditare încheiat, împrumutul va fi rambursat la scadența finală, iar dobânda se va plăti anual.

OPERAȚIUNI DERULATE ÎN TRIMESTRUL III:

 Obligatoriu în acest trimestru trebuie să efectuați repartizarea de dividende interimare, astfel că este necesar să obțineți un rezultat contabil pozitiv. În acest sens trebuie să realizați prezentarea întregii proceduri (hotărâre AGA, monografie contabilă, situații financiare interimare etc.). 

LUNA IULIE:

 Efectuează un transport de marfă pe ruta Edirne-Paris, beneficiarul fiind o persoană impozabilă din România. Firma noastră face dovada că serviciul de transport este inclus în baza de impozitare a importului de bunuri.

 Efectuează un transport de marfă pe ruta Nice-București, beneficiarul fiind o persoană impozabilă din Franța cu cod valid de TVA din Franța.

 Efectuează un transport de marfă pe ruta București-Constanța, beneficiarul fiind din Turcia; beneficiarul face dovada că este o persoană impozabilă cu cod de TVA. Pentru acest serviciu veți avea în vedere faptul că, din cauza unei defecțiuni a mijlocului de transport, firma noastră a achiziționat la Constanța un serviciu de reparații de la o persoană juridică română înregistrată în scop de TVA; serviciul de reparații este decontat de către un asigurator care acoperă toată factura de reparații inclusiv TVA: veți contabiliza factura de reparații, despăgubirea, închiderea obligației de plată prin intermediul societății de asigurări și veți stabili dacă trebuie sau nu ajustat TVA.


 Facturează un serviciu de reparații auto unui client persoană impozabilă din Bulgaria fara cod valid de TVA care nu deține un sediu fix înregistrat fiscal în România;

LUNA AUGUST:

 Efectuează un transport de marfă pe ruta Istanbul-Arad, beneficiarul fiind o persoană impozabilă din România. Serviciul de transport nu este inclus în baza de impozitare a importului de bunuri. Pentru acest serviciu veți avea în vedere faptul că, din cauza unei defecțiuni a mijlocului de transport, firma noastră a achiziționat la Arad un serviciu de reparații de la o persoană juridică română înregistrată în scop de TVA; serviciul de reparații este decontat de către un asigurator care acoperă doar netul facturii de reparații (exclusiv TVA): veți contabiliza factura de reparații, despăgubirea, închiderea obligației de plată prin intermediul societății de asigurări și veți stabili dacă trebuie sau nu ajustat TVA.

 Efectuează un transport de marfă pe ruta București-Ankara pentru o persoană impozabilă din Italia cu cod valid de TVA din Italia. Serviciul a fost facturat către exportatorul de mărfuri.

 Efectuează un transport de marfă pe ruta București-Roma, beneficiarul fiind din Serbia; beneficiarul face dovada că este o persoană impozabilă cu un cod de TVA.

 Facturează un serviciu de reparații auto unui client, persoană impozabilă din Turcia, care nu deține un sediu fix înregistrat fiscal în România.

 Se primesc, de la o societate comercială, cu titlu gratuit:
 un cap tractor DAF, care va fi contabilizat la valoarea justă, pus în funcțiune la data primirii;
 filtre de motorină.

 În scopul obținerii de dividende pe termen lung, administratorul firmei noastre ia decizia achiziționării unor acțiuni astfel:
· 28 august: societatea a achiziționat un număr de 5.000 de acțiuni ale societății XINTIA S.A., companie specializată în transportul de persoane, la un cost de achiziție pe care îl veți stabili. Cele 5.000 de acțiuni XINTIA S.A. achiziționate de firma noastră reprezintă 24% din acțiunile entității și 23% din drepturile de vot ale acesteia. Plata acțiunilor XINTIA S.A. se face în proporție de 40% la data achiziției, iar restul de 60% va fi achitat la 45 de zile de la data achiziției. 
· 29 august: societatea achiziționează un număr de 1.000 acțiuni de la societatea XIMENA S.A, reprezentând 7% din capitalul acestei societăți. Costul de achiziție îl veți stabili dumneavoastră.
Veți avea în vedere conform reglementărilor contabile încadrarea investițiilor financiare pe termen lung achiziționate în funcție de procentul de control și contabilizarea tranzacțiilor.
[bookmark: _Hlk188099503]
 Pe 31 august i-a acordat societății SafeRoad S.A, pe o perioadă de 10 ani, un împrumut (veți stabili valoarea împrumutului și rata dobânzii). Conform contractului de creditare încheiat între cele două firme, împrumutul va fi rambursat la scadența finală, iar dobânda se va plăti semestrial.

LUNA SEPTEMBRIE:

[bookmark: _Hlk188098705] Începând cu luna septembrie se închiriază în leasing operațional societății SafeRoad S.A unul dintre garaje, contractul de închiriere fiind încheiat pe un an. Astfel, lunar veți avea în vedere facturarea chiriei și încasarea lunară a unui procent de 85% din valoarea facturată, restul rămânând neîncasată până la închiderea exercițiului financiar.

 Efectuează un transport de marfă pe ruta Edirne-Roma, beneficiarul fiind o persoană impozabilă din România. Serviciul de transport nu este inclus în baza de impozitare a importului de bunuri.

 Efectuează un transport de marfă pe ruta Roma-Istanbul, beneficiarul fiind o persoană impozabilă din Italia cu cod valid de TVA din Italia. Serviciul a fost facturat către exportatorul de mărfuri.

 Efectuează un transport de marfă pe ruta Paris-București, beneficiarul fiind din Serbia; beneficiarul face dovada că este o persoană impozabilă cu cod de TVA.

 Pe 30 septembrie se înregistrează dividendele cuvenite, repartizate de societatea SafeRoad în urma aprobării situațiilor financiare interimare aferente trimestrului III și hotărârii de repartizare a dividendelor interimare.

TRIMESTRUL IV:

LUNA OCTOMBRIE:

 Efectuează un transport de marfă pe ruta București-Belgrad, beneficiarul fiind o persoană impozabilă din România. Serviciul a fost facturat către exportatorul de mărfuri.

 Efectuează un transport de marfă pe ruta București-Ankara, beneficiarul fiind o persoană impozabilă din Germania cu un cod valid de TVA din Germania. Serviciul de transport nu este direct legat de exportul de bunuri.

 Efectuează un transport de marfă pe ruta București-Istanbul, beneficiarul fiind din Turcia; beneficiarul face dovada că este o persoană impozabilă cu un cod valid de TVA.

[bookmark: _Hlk188102889] 16 octombrie: Se vând lui SafeRoad parbrize pentru cap tractor la un preț de vânzare cu 10% mai mare decât costul de achiziție; până la sfârșitul exercițiului financiar nu se încasează creanța.

 Pentru a face rost de lichidități, firma noastră vinde jumătate din titlurile deținute la fiecare din firmele XINTIA și XIMENA la un preț de vânzare cu 2% mai mare decât costul de achiziție.

LUNA NOIEMBRIE:

 Pe 01 noiembrie se achiziționează de la societatea SafeRoad plăcuțe de frână în vederea vânzării ulterioare; veți stabili cantitatea și costul unitar de achiziție. Tot în cursul lunii s-a plătit 9% din valoarea datoriei, restul rămânând neplătită până la închiderea exercițiului financiar; de asemenea veți avea în vedere faptul că până la închiderea exercițiului financiar nu s-a reușit vânzarea plăcuțelor de frână.

 Primește de la Autoritatea Rutieră Română o amendă pentru nereguli legate de tahografe, respectiv neconformități legate de respectarea timpilor de odihnă.

 Efectuează un transport de marfă pe ruta Berlin-Istanbul, beneficiarul fiind o persoană impozabilă din România. Serviciul a fost facturat către exportatorul de mărfuri.

 Efectuează un transport de marfă pe ruta Berlin-Edirne, beneficiarul fiind o persoană impozabilă din Germania cu un cod valid de TVA din Germania.  Serviciul de transport nu este direct legat de exportul de bunuri.

 Pe 10 noiembrie se încasează de la SafeRoad S.A jumătate din dividendele interimare distribuite.

 Efectuează un transport de marfă pe ruta Nice-Istanbul, beneficiarul fiind din Turcia; beneficiarul face dovada că este o persoană impozabilă cu un cod de TVA.


 Organizează o campanie de promovare a firmei și a serviciilor sale, ocazie cu care sunt invitați parteneri de afaceri și potențiali clienți. La campanie au participat 2 administratori, ocazie cu care, s-a acordat ca mostră de servicii o cursă pilot, adică o cursă test oferită gratuit unui potențial nou client, prin care firma noastră își demonstrează serviciile în condiții reale, cu risc minim pentru client, clientul putând să observe cum lucrează firma de transport (timp, comunicare, siguranță). 

 Un producător de piese de schimb auto se arată interesat să colaboreze cu firma noastră, în vederea vânzării acestora la un preț avantajos. În vederea unor discuții preliminare, administratorul firmei noastre invită conducerea producătorului de piese de schimb auto la un restaurant:
· Pentru a surprinde plăcut viitorul partener de afaceri, firma noastră achiziționează o mapă cu o valoare mai mică de 100 lei și un coș cu flori cu o valoare mai mare de 100 lei. Ambele cadouri au fost achiziționate de la persoane juridice înregistrate în scop de TVA și vor fi oferite viitorului partener de afaceri, cu ocazia întâlnirii. S-au întocmit referatul de protocol, nota internă privind cheltuielile de protocol prin care se aduc justificări suplimentare pentru cheltuielile efectuate, în vederea încadrării în categoria cheltuielilor de protocol.
· Masa servită la restaurant viitorului partener de afaceri cuprinde și băuturi alcoolice. Firma noastră primește factura de la un restaurant înregistrat în scop de TVA. S-a întocmit referatul privind cheltuielile de protocol – servicii restaurant, la care s-au anexat invitațiile, ofertele, contractele negociate și încheiate.

LUNA DECEMBRIE:

 Pe 03 decembrie i-a vândut societății SafeRoad S.A o remorcă; veți stabili prețul de vânzare. Tranzacția nu a fost decontată până la sfârșitul exercițiului financiar.

 Pe 10 decembrie se achiziționează de la societatea SafeRoad S.A un cap tractor DAF; tot în cursul acestei luni s-a plătit 60% din contravaloarea datoriei, restul rămânând neachitată până la închiderea exercițiului financiar.

 Efectuează un transport de marfă pe ruta București-Chișinău, beneficiarul fiind o persoană impozabilă din România.  Serviciul de transport nu este direct legat de exportul de bunuri.

 Efectuează un transport de marfă pe ruta Istanbul-București, beneficiarul fiind o persoană impozabilă din Franța cu un cod valid de TVA din Franța. Firma noastră face dovada că serviciul de transport este inclus în baza de impozitare a importului de bunuri.

 Efectuează un transport de marfă pe ruta Ankara-București, beneficiarul fiind din Turcia; beneficiarul face dovada că este o persoană impozabilă cu un cod de TVA.

 În luna decembrie, societatea noastră realizează o acțiune de sponsorizare a unei asociații de îngrijire a bătrânilor. Astfel, în baza contractului de sponsorizare, societatea noastră acordă asociației de îngrijire a bătrânilor o sponsorizare în bani. La data încheierii contractului de sponsorizare asociația este înregistrată în Registrul entităților/unităților de cult. 

 Cu ocazia Crăciunului, se acordă prime fiecărui salariat în valoare de 1.000 de lei precum și prime pentru copiii minori ai salariaților.



CERINȚE PREZENTARE PARTEA I PROIECT (SEPTEMBRIE 2026)


I. ÎNTOCMIREA BALANȚEI DE VERIFICARE ÎNAINTE DE INVENTARIERE.

II. INVENTARIEREA ACTIVELOR, DATORIILOR ȘI CAPITALURILOR PROPRII: 

Veți întocmi toate documentele specifice inventarierii: Manualul procedurilor de inventariere; Decizia privind inventarierea patrimoniului; Declarația gestionarului înainte de inventariere; Listele de inventariere; Procesul-verbal privind rezultatele inventarierii; Registrul-inventar.

III. CONTABILITATEA OPERAȚIUNILOR DE REGULARIZARE privind:

III. 1. DIFERENȚELE DE INVENTAR:

1. Compensarea plusurilor cu minusurile, constatate la inventariere, în cazul stocurilor: 
 Veți alege un stoc de piese de schimb pentru care este îndeplinită condiția de compensare, respectiv să existe risc de confuzie între sorturile aceluiași bun material din cauza asemănării aspectului. 
 Veți avea în vedere patru sortimente pentru care veți stabili: costul de achiziție unitar, stocul scriptic și stocul faptic stabilit la inventariere.
 Veți avea în vedere să vă aflați în cazul în care cantitățile sorturilor supuse compensării, la care s-au constatat lipsuri, sunt mai mari decât cantitățile sorturilor admise la compensare, la care s-au constatat plusuri.
 Minusul necompensat se va imputa gestionarului la un preț pe care îl veți stabili.

Cerințe:
· Veți efectua compensarea plusurilor cu minusurile la inventar justificând calculele efectuate;
· Veți calcula valoarea minusului necompensat;
· Veți calcula, justificând sumele, valoarea totală de imputat gestionarului (valoarea de înlocuire);
· Veți contabiliza operațiunile de compensare;
· Veți contabiliza lipsa în gestiune și imputarea sumei gestionarului.

2. Plusuri fizice de active imobilizate și active circulante:

Cerințe:
· Veți avea în vedere ipoteza în care comisia de inventariere a solicitat înregistrarea în evidențele contabile a unei imobilizări corporale identificate fizic, dar neînregistrată în contabilitate; veți stabili valoarea de piață și veți contabiliza plusul fizic;
· Veți avea în vedere ipoteza în care comisia de inventariere a constatat în cazul unor obiecte de inventar un plus fizic și îl veți contabiliza.

3. Minusuri fizice de active imobilizate și active circulante:

 În timpul deplasării pe drumurile publice, un cap tractor este implicat într-un accident rutier. Societatea de asigurare consideră dauna totală și, în baza poliței de asigurare, firma noastră primește o despăgubire. Totodată, din casarea capului de tractor, firma noastră va încasa o sumă de bani de la o unitate colectoare de deșeuri reciclabile, persoană juridică română înregistrată în scopuri de TVA.
 Se constată furtul din depozit a unei cantități de piese de schimb auto. Până la închiderea exercițiului financiar autorul rămâne necunoscut, astfel că poliția continuă cercetările. Piesele de schimb auto nu au fost asigurate.

Cerințe:
· Veți întocmi documentele justificative necesare casării imobilizărilor corporale;
· Veți contabiliza scoaterea din evidență a capului de tractor casat;
· Veți contabiliza componentele rezultate din casare pe care le veți evalua dumneavoastră;
· Veți contabiliza vânzarea deșeurilor reciclabile și încasarea contravalorii facturii emise către unitatea colectoare de deșeuri;
· Veți contabiliza încasarea despăgubirii de la firma de asigurări;
· Veți contabiliza minusul constatat în cazul pieselor de schimb.

III.2. AMORTIZĂRILE ȘI AJUSTĂRILE PENTRU DEPRECIERE:

 Pentru remorca modulară agabaritică, supusă procesului de inventariere, se constată o scădere de valoare și comisia de inventariere cuantifică această pierdere propunând înregistrarea unei deprecieri reversibile. Veți stabili mărimea pierderii.
 Pentru un cap tractor DAF, supus procesului de inventariere, se constată o scădere de valoare și comisia de inventariere cuantifică această pierdere propunând înregistrarea unei deprecieri ireversibile. Veți stabili mărimea pierderii.
 Se reevaluează clădirile aflate în patrimoniul societății. Valoarea justă stabilită de un evaluator autorizat va conduce la recunoașterea:
 unui plus de valoare pentru o clădire;
 unui minus de valoare în cazul altei clădiri.
 Presupunem că în luna octombrie unul dintre clienții firmei, persoană juridică, pe care îl veți alege dumneavoastră, a intrat în procedură simplificată de faliment, probabilitatea de neîncasare a creanței fiind de 100%. 
 Presupunem că în luna noiembrie pentru unul dintre clienții firmei, persoană fizică, pe care îl veți alege dumneavoastră, a fost deschisă procedura de insolvență. 
 Valoarea de cotație din ultima zi de tranzacționare a unei acțiuni aferente entității XINTIA S.A. este cu 1% mai mare decât costul de achiziție;
 Valoarea de cotație din ultima zi de tranzacționare a unei acțiuni aferente entității SafeRoad S.A este cu 3% mai mică decât costul de achiziție.
 Valoarea de cotație din ultima zi de tranzacționare a unei acțiuni aferente entității XIMENA S.A. este cu 1% mai mică decât costul de achiziție;

Cerință: Veți contabiliza tranzacțiile de mai sus.

III.3. PROVIZIOANELE:
 În cursul anului, firma noastră este dată în judecată de către un client care solicită plata unor despăgubiri de 100.000 de lei. Avocatul firmei noastre consideră, în baza jurisprudenței căutate, că probabil procesul va fi pierdut și că suma probabil a fi stabilită drept despăgubire de judecător este de 30.000 lei. 
 În cursul anului, firma noastră a dat în judecată un client solicitând plata unor despăgubiri în valoare de 30.000 de lei. Avocatul angajat a considerat, în baza jurisprudenței căutate, că probabil procesul va fi câștigat de firma noastră. 

Cerințe:
· Veți verifica și justifica în ce măsură sunt îndeplinite condițiile de constituire a provizioanelor;
· Veți contabiliza tranzacțiile de mai sus.

III.4. DIFERENȚELE DE CURS VALUTAR:

Cerință: Veți stabili un curs valutar pentru închiderea exercițiului financiar și veți contabiliza actualizarea creanțelor și datoriilor în valută.

IV.  ÎNTOCMIREA BALANȚEI CONTURILOR DUPĂ INVENTARIERE

V.  DETERMINAREA REZULTATULUI CONTABIL

VI.
· Veți determina rezultatul fiscal, justificând, conform Codului fiscal, cheltuielile nedeductibile și veniturile neimpozabile;
· Veți calcula și înregistra în contabilitate impozitul pe profit;
· Veți închide contul corespunzător de cheltuieli și veți stabili rezultatul contabil după impozitare.
.
VII. ÎNTOCMIREA BALANȚEI DE VERIFICARE FINALĂ

VIII. ÎNTOCMIREA (REDACTAREA) SITUAȚIILOR FINANCIARE:
· Veți elabora situațiile financiare, în format specific microentităților: Bilanţ prescurtat (cod 10); Cont prescurtat de profit şi pierdere (cod 20); Date informative (cod 30); Situația activelor imobilizate (cod 40);
· Veți întocmi Raportul administratorilor; Propunerea de distribuire a profitului și Declarația administratorului prin care acestea își asumă răspunderea pentru întocmirea situațiilor financiare anuale, pentru politicile contabile, pentru imaginea fidelă și continuitatea activității;
· În vederea unor decizii ulterioare administratorul firmei este interesat de situația fluxurilor de trezorerie. Veți întocmi situația fluxurilor de trezorerie folosind metoda directă, punând în evidență cele trei activități: exploatare, investiții și finanțare. 


CERINȚE PREZENTARE PARTEA a-II-a PROIECT (NOIEMBRIE 2026)


IX.  RAPORTAREA PRIVIND DURABILITATEA

CERINȚE:
1. Se va prezenta procesul de analiză a dublei semnificații (de exemplu, prin consultarea părților interesate)
1. Se vor prezenta temele semnificative (importante/materiale) specifice domeniului de activitate al firmei, care au fost evidențiate în urma analizei dublei semnificații
1. În legătură cu temele semnificative (de la punctul doi) se vor prezenta:
2. Trei impacturi
2. Trei riscuri. Riscurile vor fi clasificate în riscuri fizice (cronice sau acute) și riscuri de tranziție (politice și juridice, tehnologice, de piață, de reputație)
2. Trei oportunități
1. Se va prezenta efectul asupra situațiilor financiare (primul efect) determinat de riscuri și oportunități.


X. SITUAȚIILE FINANCIARE CONSOLIDATE
Presupunem, în scop didactic, că sunt îndeplinite condițiile întocmirii situațiilor financiare consolidate conform OMFP 1802/2014.

Punctul de plecare este reprezentat de două balanțe de verificare:
· pentru societatea mamă, balanța de verificare este cea pe care ați întocmit-o la data de 31.12.2026;
· pentru filiala SafeRoad S.A veți propune o balanță care să cuprindă în mod obligatoriu un minim de informații, respectiv 20 de elemente bilanțiere și 10 elemente de venituri și cheltuieli. SafeRoad S.A are același obiect de activitate ca firma noastră, astfel că dispune de aceleași imobilizări corporale și piese de schimb. 

Veți avea în vedere corelarea balanței filialei cu următoarele aspecte: 

 Societatea mamă consolidează filiala la data de 31.12.2026, metoda de consolidare folosită fiind cea bazată pe însumarea soldurilor.

 Veți stabili care au fost capitalurile proprii ale filialei, la data de 01.02.2026 și totodată, veți avea în vedere următoarele aspecte: la data achiziției titlurilor, valorile juste ale activelor și datoriilor identificabile au fost identice cu cele contabile, cu excepția unui teren, a cărui valoare justă a fost mai mare decât valoarea contabilă și a unei clădiri a cărei valoare justă, de asemenea, a fost mai mare decât valoarea contabilă; veți stabili dumneavoastră diferențele de valoare și perioada de amortizare a clădirii. Veți avea în vedere că la data de 31.12.2026 rezervele filialei au crescut față de data ultimului bilanț.

 SafeRoad S.A s-a constituit în luna decembrie 2023, capitalizând cheltuielile de constituire. Politica firmei a fost să amortizeze cheltuielile de constituire pe o perioadă de 5 ani; veți stabili valoarea cheltuielilor de constituire.

 Pe data de 22.12.2023 SafeRoad S.A. a achiziționat de la un furnizor român, înregistrat în scop de TVA, un cap tractor DAF; veți stabili costul de achiziție.

[bookmark: _Hlk188093564] Pe data de 08.12.2023 SafeRoad S.A a achiziționat de la un furnizor român, înregistrat în scop de TVA  o remorcă pentru transport agabaritic, fără să includă în costul de achiziție costurile estimate cu demontarea și mutarea activelor la sfârșitul perioadei de utilizare.

 În luna aprilie 2024 SafeRoad S.A a început construcția unui garaj în regie proprie, fără să includă în costul de producție dobânda creditului bancar contractat de la BRD în vederea construcției. Veți stabili valoarea creditului bancar care a fost contractat pe o perioadă de 5 ani, pe data de 31 ianuarie 2024, rata anuală a dobânzii fiind 5%. Conform contractului de creditare, creditul va fi rambursat la scadența finală, iar dobânda va fi plătită lunar. La data de 31.12.2026 construcția depozitului este finalizată și recepționată. 

 Pe data de 06.12.2024 SafeRoad S.A a achiziționat de la un furnizor român înregistrat în scop de TVA, o remorcă; veți stabili costul de achiziție.

 Legat de amortizarea instalațiilor și utilajelor firmei SafeRoad veți avea în vedere următoarele:
· pentru unul dintre capetele de tractor DAF metoda de amortizare va fi diferită de cea a societății mamă;
· pentru două remorci perioada de amortizare va fi cu un an mai mare decât cea a societății mamă;
· pentru două capete tractor DAF perioada de amortizare va fi cu doi ani mai mică decât cea a societății mamă.

 Pentru tranzacțiile efectuate în cursul anului 2026 de către SafeRoad S.A cu societatea mamă veți corela informațiile cu tranzacțiile deja efectuate și contabilizate de societatea mamă.

CERINȚE:
1. Determinați procentajul de control, procentajul de interes, tipul de dependență, tipul de societate și metoda de consolidare;
2. Prezentați înregistrările contabile pe care trebuie să le efectueze SafeRoad S.A., în vederea ajustării situațiilor financiare individuale, necesare uniformizării politicilor contabile cu cele ale societății mamă;
3. Contabilizați tranzacțiile specifice cumulului bilanțurilor și a conturilor de profit și pierdere;
4. Contabilizați eliminarea tranzacțiilor reciproce între societățile afiliate;
5. Contabilizați eliminarea rezultatelor interne nerealizate;
6. Contabilizați eliminarea dividendelor;
7. Calculați fondul comercial. În ipoteza în care fondul comercial este pozitiv veți avea în vedere amortizarea acestuia pe o perioadă de 5 ani;
8. Contabilizați eliminarea titlurilor și partajarea capitalurilor proprii ale societății SafeRoad S.A;
9. Întocmiți bilanțul consolidat și contul de profit și pierdere consolidat, justificând pentru fiecare post cum ați efectuat calculele.

SPECIFICARE: Pentru întocmirea situațiilor financiare consolidate NU este obligatorie folosirea unui soft de contabilitate.







ANEXĂ

SCADENȚAR LEASING FINANCIAR
	Tip persoană:
	PJ
	
	

	Moneda:
	EURO
	
	

	Preț achiziție fără TVA
	30.000,00
	EURO
	

	Avans :
	10,00%
	3.000,00
	EURO

	Valoare reziduală:
	1,00 %
	300,00
	EURO

	Valoare finanțată 
	
	27.000,00
	EURO

	Perioada
	12 luni
	
	

	Dobândă anuală fixă:
	8,65%
	
	

	
	
	
	

	Taxe și comisioane
	
	
	

	Taxă logistică:
	
	190,00
	EURO

	Taxă arhivă electronică:
	
	55,00
	EURO

	Taxă de administrare:
	2,50% 
	750,00
	EURO

	Comision lunar de gestiune:
	
	10,00
	EURO

	Cost CASCO pe an
	12.000
	
	LEI



	Nr. rata
	Capital
	Dobânda
	Comision lunar de gestiune
	Valoare rată fără TVA
	TVA
	Valoare rată cu TVA

	1
	2.138,16
	194,63
	10
	2.342,79
	491,98
	2.834,77

	2
	2.153,57
	179,21
	10
	2.342,79
	491,98
	2.834,77

	3
	2.169,10
	163,69
	10
	2.342,79
	491,98
	2.834,77

	4
	2.184,73
	148,05
	10
	2.342,79
	491,98
	2.834,77

	5
	2.200,48
	132,30
	10
	2.342,79
	491,98
	2.834,77

	6
	2.216,34
	116,44
	10
	2.342,79
	491,98
	2.834,77

	7
	2.232,32
	100,47
	10
	2.342,79
	491,98
	2.834,77

	8
	2.248,41
	84,38
	10
	2.342,79
	491,98
	2.834,77

	9
	2.264,62
	68,17
	10
	2.342,79
	491,98
	2.834,77

	10
	2.280,94
	51,84
	10
	2.342,79
	491,98
	2.834,77

	11
	2.297,38
	35,40
	10
	2.342,79
	491,98
	2.834,77

	12
	2.313,94
	18,04
	10
	2.342,79
	491,98
	2.834,77

	Valoare reziduală
	300
	0
	0
	300
	63
	363

	TOTAL
	27.000
	1.293,43
	120
	28.413,48
	5.966,83
	34.380,31

